

25.05.2018 г.

**Сиела Норма АД**

*бул. Владимир Вазов 9, София 1510*

*Тел.: + 359 2 903 00 00*

[**http://www.ciela.net**](http://www.ciela.net)

БЕЗПЛАТЕН ДОСТЪП ДО

ОФИЦИАЛЕН РАЗДЕЛ НА ДЪРЖАВЕН ВЕСТНИК

[**http://www.ciela.net/svobodna-zona-darjaven-vestnik**](http://www.ciela.net/svobodna-zona-darjaven-vestnik)

|  |
| --- |
| \*\*\* *"Действието без знание е фатално. Знанието без действие е безполезно."* *Действайте с екипа на "****Сиела****"!*\*\*\* |

НОРМИ

* ***АКЦЕНТИ - Държавен вестник, бр. 42 от 2018 година***

Изменен и допълнен е Гражданският процесуален кодекс. Създава се възможност за ответник да подаде до ВКС молба за преразглеждане на европейската заповед за плащане при условията и по реда на Регламент (ЕО) № 1896/2006. В нова глава шестдесета се разписват правила за признаване и допускане до изпълнение на съдебни решения при действието на Конвенцията за международното събиране на издръжка на деца и на други членове на семейството. Целта на конвенцията е да се осигури ефективното събиране на издръжка за деца и за други членове на семейството независимо от това дали задължението за издръжка е възникнало в определена държава при прилагането на националното ѝ право от компетентната за тази страна юрисдикция, а изпълнението налага извършването на действия в друга държава.

Изменен и допълнен е Кодексът на труда. Промените имат за цел да осигурят гъвкавост при прилагането на трудовия договор за краткотрайна сезонна селскостопанска работа. Създава се възможност за полагане на извънреден труд от служители на Министерството на вътрешните работи, чиито статут се урежда по Закона за държавния служител и Кодекса на труда при извършване на работа, свързана със сигурността и опазване на обществения ред.

Изменен и допълнен е Законът за собствеността и ползването на земеделски земи. Договорите за наем на земеделски земи ще се сключват само от собственика или от упълномощено от него лице; от лице, което притежава права върху земеделските земи, включващи в съдържанието си правомощие да ползва или да управлява земите, предоставено от собственика или от упълномощено от него лице; от съсобственик или съсобственици на земеделска земя или от упълномощено от тях лице, като отношенията между съсобствениците се уреждат съгласно Закона за собствеността. Уреждат се и условията за регистрация на договорите за наем на земеделска земя.

Обнародвано е Решение № 9 от 10 май 2018 г. по конституционно дело № 5 от 2017 г. Конституционният съд отхвърли искането на група народни представители за обявяване на противоконституционност на разпоредби на Закона за предучилищното и училищното образование.

Изменен и допълнен е Националният рамков договор за денталните дейности между Националната здравноосигурителна каса и Българския зъболекарски съюз. Променя се бланките за направление за медико-диагностична дейност и за направление за хоспитализация/лечение по амбулаторни процедури.

Изменена и допълнена е Наредба № 44 от 2006 г. Актуализират се изисквания към параметрите на жизнената среда за говеда и биволи и по-точно оптималните норми за използваема площ за едно животно, както и изискванията за гъстота при отглеждане на гъски и патици.

Обнародвана е Наредба № 6 от 10 май 2018 г. С нея се определя редът за издаване, подновяване, отказ за издаване или подновяване и отнемане на спортна лицензия от министъра на младежта и спорта. Срокът на действие на спортната лицензия е 2 години. Всяко подновяване на спортната лицензия е със срок на действие 4 години. Издадената спортна лицензия не може да се прехвърля или преотстъпва.

* ***АКЦЕНТИ - Държавен вестник, бр. 43 от 2018 година***

Обнародвано е Постановление № 79 от 21 май 2018 г. Правителството одобри допълнителни разходи и трансфери в размер на 208 170 лв. за стипендии на ученици от държавни и общински училища, постигнали високи спортни резултати.

Обнародвано е Постановление № 80 от 21 май 2018 г. Кабинетът отпусна над 146 хил. лв. за изплащане на обезщетения по сключени споразумения за нарушени права на разглеждане и решаване в разумен срок на дела по приключили граждански, административни и наказателни производства.

Изменен и допълнен е Правилникът за прилагане на Закона за трудовата миграция и трудовата мобилност. Осъвременяват се процедурите за заетост на територията на България без разрешение за работа на научните работници и на стажантите от трети държави, както и на лицата от български произход. Включва се и процедура за достъп до българския пазар на труда за чужденци, жертви на трафик на хора. Допълнително се регламентира предвидената в закона ускорена процедура за предоставяне на решение за достъп до пазара на труда за сезонен работник-гражданин на трета държава, който поне веднъж е работил в България като такъв през последните 5 години. Разписват се и процедурите за случаите, когато сезонният работник продължава да работи при същия или друг работодател след изтичане на срока на регистрацията на краткосрочната му сезонна заетост.

Изменен и допълнен е Устройственият правилник на Министерството на отбраната. Фиксират се функциите на директора на Щаба на отбраната. Позицията е въведена поради идентифицираната необходимост дейността в Щаба на отбраната като стратегически военен щаб да се координира от нарочно определено длъжностно лице. Задачите му са свързани с организиране изпълнението на нормативните и административните актове на министъра и на заповедите, разпорежданията и указанията на началника на отбраната в административните звена от Щаба на отбраната; координация на изготвянето и актуализирането на нормативните и административните актове, регламентиращи устройството и дейността на щаба; координация на участието на административните звена в подготовката и провеждането на стратегически или периодични прегледи на отбраната и въоръжените сили и други.

Обнародвана е Наредба № 4 от 16 май 2018 г. С нея се определят условията и редът за унищожаването, преработването или използването за други цели на лекарствените продукти.

Изменена и допълнена е Наредба № 1 от 2015 г. Прецизира се текстът на разпоредбите относно минималните изисквания по съдържанието на договорите за доставка на сурово мляко. Създава се ред за извършване на проверка за идентификация на производителите на сурово мляко при подаване на заявленията от първите изкупвачи за регистрация на договорите.

Обнародван е Меморандум за разбирателство между Република България и Република Сърбия за намаляване на международните тарифи за роуминг за електронни съобщителни услуги. Документът предвижда страните да насърчават мобилните оператори да се договарят помежду си, така че роуминг услугите да поевтинеят. Цените за услуги в роуминг между България и Сърбия варират от 2,99 лв. до 6,99 лв. на минута и около 25 лв. на мегабайт и са едни от най-високите в Европа.

Обнародвано е Споразумение между Република България и Съединените американски щати за обмен на техническата информация и сътрудничество по въпросите на ядрената безопасност. Актът предвижда предоставяне на информация между страните в областта на ядрената безопасност, радиационната защита, управлението на радиоактивни отпадъци, решенията, свързани с безопасността и въздействието върху околната среда, експлоатационния опит, включително инциденти в ядрени съоръжения.

АКТУАЛНО

**ПРЕДСТОЯЩО ОБНАРОДВАНЕ В ДЪРЖАВЕН ВЕСТНИК:**

|  |  |  |
| --- | --- | --- |
| Народно събрание | - Закон за изменение и допълнение на Кодекса за социално осигуряване- Закон за изменение на Закона за радиото и телевизията- Закон за изменение и допълнение на Закона за защита на лица, застрашени във връзка с наказателно производство | Предстоящо обнародване |
| Министерски съвет | Постановление № 83 от 22 май 2018 г. за приемане на Наредба за изискванията за определяне на финансово-икономическите елементи на концесията | Предстоящо обнародване |

ИНТЕРЕСНО

**25 май**

**Влиза в сила Общият регламент за защита на данните (GDPR)**

**Ден на безследно изчезналите деца**

**28 май**

**Ден на парковете**

**29 май**

**Международен ден на мироопазващите сили на ООН**

**30 май**

**Международен ден на предизвикателството**

**Преп. Исакий Далматски. Св. Емилия. Празнуват: *Емилия, още Ема, Емил, Емилиан, Емилиян и др.***

**31 май**

**Международен ден за борба против тютюнопушенето**

**Международен ден на блондинките**

ЗАБАВНО

\*\*\*

Адвокат изпратил на наелия го бизнесмен телеграма:

"Делото приключи. Справедливостта възтържествува!"

Бизнесменът тутакси отговорил:

- Веднага да обжалвате решението!

\*\*\*

РЕДАКЦИЯ

Главен редактор: Валентина Савчева

Отговорен редактор: Сузана Георгиева

Безотговорен редактор: Веселин Петров

Електронна поща: [ciela@ciela.com](file:///%5C%5Ccielahq148%5CHelen%5Ctolina%5Cnina_DV_proekti%5Cactual%40ciela.net)

Брой абонати към 5 април 2018 г. - 3385